洪崖圖行
作者：洪咨夔
朝代：宋

paragraphs: 脩髯危肩老僊人，布袍革带烏靴巾。
胸中不着半點塵，天地萬象肧腪春。
扇者橘，書者栗，瓢者朮，韁而掣者葛，笠而鞭者拙。
中間厖然大者雪，從我兩髯三髧一蹩躠。
馿何鈍，奴何癡，前掣後鞭趣使馳。
麾鞭愈急行愈遲，掣韁欲斷人馿疲。
但見尻禿禿，蹄局局，欲墜不墜止鳴木。
本無伎倆能噴玉，正可吞聲春草綠。
先生御氣存其神，下馿步行意更真。
從渠蹇材拗莫馴，超然目送八極轡鳳驂麒麟。